E-Distribuţie Banat a declarat stare de criză în vestul ţării, după ce aproape 200 de localităţi au rămas fără curent electric din cauza condiţiilor meteo nefavorabile. În total, 75 de echipe se află pe teren, pentru a remedia situaţia, însă pătrunderea în zonele cu avarii este dificilă.

Potrivit unui comunicat de presă de duminică al E-Distribuţie Banat a fost declarată ”stare de criză”, conform procedurilor interne aflate în vigoare, în vestul ţării.

În regiunea Banat sunt nefuncţionale 8 linii electrice de înaltă tensiune: L110 kV Lugoj-Făget, L110 kV Iaz-Nădrag, L 110 kV Câlnic-Câlnicel, L110 kV Bocşa-Gătaia, L110 kV Reşiţa-ICMR (circuit 2), L110 kV Timişoara-Buziaş, L110 kV Vârfuri-Sebiş, L110Kv Iaz-Oţelu Roşu.

Totodată sunt nefuncţionale staţiile de transformare 110kV/MT Lugoj, Buziaş, Făget, Nădrag, IURT Lugoj, CFR Lugoj (preluat consumul pe alte linii de medie tensiune), Sebiş.

În judeţul Timiş sunt nealimentate 61 de linii electrice aeriene de medie tensiune parţial, fiind afectate 65 de localităţi, printre care: Timişoara, Dumbrăviţa, Biled, Ghiroda, Lugoj, Cheveresu Mare, Bethausen, Dumbrava, Făget, Găvojdia, Maşloc, Orţişoara, Recaş.

În judeţul Caraş-Severin sunt nealimentate 36 de linii electrice aeriene de medie tensiune parţial, fiind afectate 53 de localităţi, printre care Reşiţa, Băile Herculane, Caransebeş, Oţelu Roşu, Bocşa, Dognecea, Fârliug.

În judeţul Arad sunt nealimentate 28 de linii electrice aeriene de medie tensiune parţial, fiind afectate 47 de localităţi, printre care Chişineu Criş, Lipova, Ineu, Sebiş, Brazii, Craiva, Gurahonţ.

În judeţul Hunedoara sunt nealimentate 21 de linii electrice aeriene de medie tensiune parţial, fiind afectate 27 de localităţi, printre care Petroşani, Orăştie, Haţeg, Uricani, Gurasada, Ilia, Zam.

”În teren se află 75 de echipe de intervenţie ale E-Distribuţie Banat şi ale contractorilor care intervin încă din cursul dimineatii şi vor continua să lucreze pentru restabilirea în cel mai scurt timp posibil a alimentării cu energie electrică a consumatorilor. Intervenţiile sunt îngreunate de condiţiile meteo severe, de circulaţia rutieră dificilă şi de necesitatea îndepărtării crengilor şi a copacilor rupţi” anunţă E-Distribuţie Banat.

Întreaga ţară este, duminică, până la ora 18.00, sub incidenţa unei informări meteorologice de ninsori, lapoviţă, ploi şi polei. OPt judeţe, între care Timiş şi Caraş-Severin, au fost până la ora 12.00 sub cod portocaliu.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.